b'\n_START_ARTICLE_\nVanadyyliasetyyliasetonaatti\n_START_SECTION_\nValmistus ja ominaisuudet\n_START_PARAGRAPH_\nVanadyyliasetyyliasetonaattia valmistetaan vanadyylisulfaatista ja asetyyliasetonista tai vaihtoehtoisesti kuumentamalla divanadiinipentoksidin etanoliliuosta rikkidioksidin ja asetyyliasetonin kanssa. Rikkidioksidi toimii reaktiossa pelkistimen\xc3\xa4._NEWLINE_Vanadyyliasetyyliasetonaatissa vanadiini on viisikoordinoitunut ja muodostaa kaksoissidoksen happiatomiin ja koordinaatiosidoksen kahden asetyyliasetonaatti-ionin happiatomien kanssa. Rakenne on neli\xc3\xb6pohjainen pyramidi ja vanadiinin ja happiatomin v\xc3\xa4linen sidos on 157\xe2\x80\x93158\xc2\xa0pm pitk\xc3\xa4 ja ekvatoriaaliset koordinaatiosidokset hieman t\xc3\xa4t\xc3\xa4 pidempi\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nVanadyyliasetyyliasetonaattia k\xc3\xa4ytet\xc3\xa4\xc3\xa4n orgaanisessa kemiassa hapettamaan yhdisteit\xc3\xa4 tert-butyylihydroperoksidin kanssa k\xc3\xa4ytettyn\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n muun muassa allyylisten alkoholien hapetukseen, jolloin reaktiotuotteena muodostuu epoksidi. Reaktio on hyvin stereoselektiivinen ja tuottaa suurimmaksi osaksi cis-epoksidin. Toinen usein epoksidoinneissa k\xc3\xa4ytett\xc3\xa4v\xc3\xa4 yhdiste m-CPBA tuottaa p\xc3\xa4\xc3\xa4asiassa trans-epoksideja. Vanadyyliasetyyliasetonaatin ja tert-butyylihydroperoksidin yhdistelm\xc3\xa4\xc3\xa4 k\xc3\xa4ytet\xc3\xa4\xc3\xa4n my\xc3\xb6s hapetettaessa terti\xc3\xa4\xc3\xa4risi\xc3\xa4 amiineja amiinioksideiksi ja sulfideja sulfoksideiksi. Yhdisteen k\xc3\xa4ytt\xc3\xb6\xc3\xa4 ep\xc3\xa4symmetrisen hapetuksen katalyyttin\xc3\xa4 on my\xc3\xb6s tutkittu._NEWLINE_Er\xc3\xa4iden muiden vanadiiniyhdisteiden ja kompleksien tavoin vanadyyliasetyyliasetonaatti stimuloi kahden sokeriaineenvaihduntaan vaikuttavan entsyymin proteiinikinaasi B:n ja glykogeenisyntaasikinaasi-3:n fosforyloimista ja inhiboi tyrosiinifosfataasientsyymi\xc3\xa4. T\xc3\xa4ten se toimii insuliinia matkivana yhdisteen\xc3\xa4 ja sen ja muiden vastaavien aineiden k\xc3\xa4ytt\xc3\xb6\xc3\xa4 diabeteksen hoidossa tutkitaan. Vanadyyliasetyyliasetonaatin on todettu aktivoivan entsyymien fosforylaatiota yht\xc3\xa4 voimakkaasti kuin, jos insuliinikonsentraatio olisi 100\xc2\xa0nM.'